Twee pleeg glo selfmoord weens Ashley Madison-onthullingsBryce Evans van die Toronto-polisie. Twee mense het glo reeds selfmoord gepleeg nadat inligting oor gebruikers van Ashley Madison, die webwerf wat getroudes wêreldwyd help om “skelmpies” op te spoor, verlede week onthul is. Die webwerf ashleymadison.com moedig buite-egtelike verhoudings aan en het glo sowat 40 miljoen lede oor die hele wêreld. Tot 175 000 Suid-Afrikaners is op dié webwerf geregistreer. Die webwerf se slagspreuk is: “Life is short. Have an affair.” Die Kanadese polisie het Maandag in Toronto gesê die onthulling het moontlik tot twee gevalle gelei waar mense selfmoord gepleeg het. Dit het ook tot verskeie afpersingsake gelei. Kliënte se adresse, e-posadresse, identiteit en die bedrag geld wat hulle reeds aan die webwerf bestee het, verskyn op die lys wat sowat 9,7 GB data behels. Bryce Evans van die Toronto-polisie het gesê dié kuberkraak het “enorme maatskaplike en ekonomiese gevolge”. “Dit is een van die grootste data-oortredings in die wêreld,” het Evans gesê. “Dit raak almal. Ons praat oor families, kinders, vroue en hul eggenote.” Hy het gesê daar is reeds bevestigde gevalle van misdadigers wat mense wie se name op die lys verskyn, probeer afpers om hulle te ontmasker, tensy betaling ontvang word. Evans het gewaarsku dat die kuberkrakers se optrede onwettig is en nie geduld gaan word nie. Avid Life Media (ALM), die maatskappy wat Ashley Madison besit, het Maandag bekend gemaak dat hy ’n beloning van $500 000 (sowat R6,8 miljoen) aanbied vir inligting wat sal help om die kuberkrakers vas te trek. Die kuberkrakers wat vir die onthulling verantwoordelik is, het ALM van bedrog en onbevoegdheid beskuldig. Die maatskappy het geweier om te buig voor hul eise om die webwerf te sluit. Die kuberkrakers verwys na hulself as die Impak Team.